yamsfamilien
Yamsfamilien er en familie af enkimbladede planter med fire slægter: Dioscorea (yams) med ca. 630 arter, Stenomeris med to arter, Tacca med 19 arter og Trichopus med to arter. De er hovedsagelig udbredt i troperne.
Enkelte arter forekommer vildtvoksende i Europa. I Middelhavsområdet og nordpå til Belgien og Nordengland findes arten Dioscorea communis, også kaldet vor frues segl eller jomfrurod. I Pyrenæerne findes desuden to ikke-klatrende arter, D. chouardii og D. pyrenaica, der måske er relikter fra en mere tropisk flora i Tertiærtidens Europa; de blev tidligere regnet til slægten Borderea.